***שישה בשקיק אחד / לוין קיפניס***  
*מעשה בשקיק, שקוף ודקיק,*  
*שעף עם הרוח בעד החלון הפתוח,*  
*ובדרך הכרם שכב לנוח.*  
*בא כרסן שקד צהבהב, ודפק*  
*דפיק, דפוק דפיק! מי שם בשקיק?*  
*אין קול ואין עונה.*  
*קפץ ונכנס פנימה.*

*בא אדמוני מר תמר,*  
*דפק על השקיק ואמר:*  
*דפיק, דפוק דפיק! מי שם בשקיק?*  
*אני שקד שקדוני,*  
*ואתה מי?*  
*אני תמר תִמְרוֹנִי! אפשר להיכנס?*  
*בבקשה!*  
*קפץ ונכנס פנימה.*

*בא חרוב דק וארוך משקשק בקול – תוך-תוך-תוך*  
*דפיק, דפוק דפיק! מי שם בשקיק?*  
*אני שקד שקדוני.*  
*ואני תמר תמרוני.*  
*ואתה מי?*  
*אני חרוב חרובי! אפשר להיכנס?*  
*בבקשה!*  
*קפץ ונכנס פנימה.*

*הלכה ובאה גברת תאנה גַרְגֶרֶת*  
*והיא דופקת ואומרת:*  
*דפיק, דפוק דפיק! מי שם בשקיק?*  
*אני שקד שִׁקְדוֹנִי.*  
*אני תמר תִמְרוֹנִי.*  
*אני חרוב חרובי.*  
*ואת מי?*  
*אני הגברת תאנה גרגרת!*  
*אפשר להיכנס?*  
*בבקשה!*  
*קפצה ונכנסה פנימה.*

*הלכה ובאה בננה, חומה רעננה:*  
*דפיק, דפוק דפיק! מי שם בשקיק?*  
*אני שקד שקדוני.*  
*ואני תמר תמרוני.*  
*ואני חרוב חרובוני.*  
*אני גברת תאנה גרגרת.*  
*ואת מי?*  
*אני בננה רעננה! אפשר להיכנס?*  
*בבקשה!*  
*קפצה ונכנסה פנימה.*

*בא התפוז, פרי הדור, מתגלגל כמו כדור.*  
*דפיק, דפוק דפיק! מי שם בשקיק?*  
*אני שקד שקדוני.*  
*ואני תמר תמרוני.*  
*ואני חרוב חרוני.*  
*אני גברת גרגרת.*  
*אני בננה רעננה ואתה מי?*  
*אני תפוז, פרי הדור! אפשר להיכנס?*  
*בבקשה!*  
*קפץ ונכנס פנימה, מילא את כל השקיק.*

*השכים בבוקר גדי לברך את השקדייה בטו בשבט.*  
*ראה את השקיק. את כל המגדנות ממנו הריק.*

הניחו את הפירות במרכז ובקשו מהילדים למיין לפי כמה סימנים:  
אפשר למיין לפי גודל (תמר, שקד וחרוב קטנים, תפוז ובננה גדולים יותר),  
לפי צורה (צורה מאורכת – חרוב, בננה, תמר ושקד. ואילו תפוז ותאנה עגולים יותר),  
לפי צבע (אפשר לחלק לשלוש קבוצות: חום בהיר, חום כהה, צהוב/כתום).

**שאלו:**  
האם כל הפירות נראים אותו דבר?  
שאלו במה הם שונים זה מזה. אפשר כמובן לשוחח על המראה – הגודל והצבע, ואפשר לשוחח גם על הטעם והריח. אפשר לדבר על המרקם – קשה או רך, חלק או מחוספס, יבש או לח.  
בקשו מהילדים להיזכר בשיר ולומר אם לפירות היה מְשַׁנֶה איך כל אחד נראה.  
מה אפשר ללמוד על הפירות?  
אם הילדים יתקשו להסביר, בקשו מהם להוסיף מדמיונם עוד פירות שאפשר להוסיף לשקיק.  
הילדים יבינו שכל פרי, בכל צורה וצבע, יכול להצטרף.

כך גם בני האדם: לכולנו אף, פה, אוזניים, שיער … אך כל אחד מאתנו שונה מרעהו, כל אחד מאתנו מיוחד במינו, אין שני בני אדם הזהים זה לזה.  
כדאי לומר לילדים שלכל אחד דברים המיוחדים לו. לכל אחד כישרונות, לכל אחד יש משהו שהוא "הכי טוב" בו.  
מכל אחד אפשר ללמוד. לכל אדם יש מה לתת לזולתו ולקבוצה, ומכל אחד אפשר לקבל משהו ייחודי שיתרום לזולת ולקבוצה.

**רעיונות להרחבה:**  
\* חלקו את ילדי הגן לזוגות. כל זוג יצטרך למצוא דבר אחד שבו שני הילדים דומים או שמשותף להם, ודבר אחד שבו שני הילדים שונים.  
לאחר מכן, כנסו את הילדים למליאה ובקשו מכל זוג לספר איזה דברים הוא גילה.  
אפשר לערוך שיחה קצרה על הממצאים: איזה סוגי דברים מצאו הילדים – האם התייחסו לצורה החיצונית, לדברים שכל אחד אוהב, לתכונות אופי, או לדברים אחרים (למשל – שתינו גרות באותו רחוב, לשנינו יש סבא וסבתא בירושלים…)  
\*בקשו מתנדבים כמספר הדמויות בסיפור שיציגו את עלילת הסיפור במילים שלהם (תמר, שקד, חרוב, תאנה, תפוז, בננה והילד גדי).  
\*כל זוג ילדים יבחר שני פירות וינהל דו-שיח על כך שטוב לחיות יחד באותו שקיק.  
\*הילדים יקבלו שקית ניילון קטנה ושקופה. כל ילד יצייר ויצבע פירות, יגזור ויכניס לשקית.

\* ניתן להמשיך את הפעילות במפגש הבא בדיון בשיר זה:  
אם ….  
אם כל הפרחים היו רק סביונים,  
אם כל הפירות היו רק רימונים,  
אם כל הירקות היו רק מלפפונים.

אם כל החיות היו רק תנינים,  
מה היינו אז עושים –  
בלי נרקיסים וכלניות?  
בלי סלט פירות?  
מה היינו עושים –  
בלי דולפינים…?  
בטח היינו נורא, נורא, נורא, נורא ….  
מ-ש-ת-ע-מ-מ-י-ם!